
Camera Deputaților

			Către,
			        BIROUL PERMANENT AL
			       CAMEREI DEPUTAŢILOR

			
              Vă înaintăm, alăturat, raportul asupra proiectului de Lege pentru instituirea Zilei Naţionale a Memoriei Victimelor Mineriadei din 13-15 iunie 1990 şi a Represiunii Antidemocratice, trimis spre dezbatere în fond, Comisiei pentru administrație publică și amenajarea teritoriului cu adresa nr. PLx.108/2026 din 2 martie 2026.



PREȘEDINTE
Florin-Claudiu ROMAN

  RAPORT 
asupra proiectului de Lege pentru instituirea Zilei Naţionale 
a Memoriei Victimelor Mineriadei din 13-15 iunie 1990 
şi a Represiunii Antidemocratice


            În conformitate cu prevederile art.95 din Regulamentul Camerei Deputaților, republicat, cu modificările ulterioare, Comisia pentru administrație publică și amenajarea teritoriului a fost sesizată spre dezbatere în fond cu proiectul de Lege pentru instituirea Zilei Naţionale a Memoriei Victimelor Mineriadei din 13-15 iunie 1990 şi a Represiunii Antidemocratice, trimis cu adresa nr. PLx.108/2026 din 2 martie 2026.
	Camera Deputaților este Cameră decizională, potrivit prevederilor art.75 din Constituția României, republicată, și ale art.92 alin.(9) din Regulamentul Camerei Deputaților, republicat, cu modificările ulterioare. 
           Senatul, în calitate de primă Cameră sesizată, a adoptat proiectul de lege în ședința din 25 februarie 2026, cu respectarea prevederilor articolului 76 alineatul (2) din Constituția României, republicată.
	Consiliul Legislativ a avizat favorabil proiectul de lege, cu observații și propuneri, conform avizului nr.1051 din 16 decembrie 2025.
	Consiliul Economic și Social a avizat nefavorabil proiectul de lege, conform avizului nr. 7738 din 17 decembrie 2025.
	Consiliul Fiscal al României, prin adresa nr. 79 din 17 decembrie 2025, constată că, ”deoarece nu există indicii că adoptarea acestora va determina o majorare a cheltuielilor bugetare şi/sau o diminuare a veniturilor bugetare (situații reglementate de prevederile LRFB menționate anterior), nu este necesară opinia sa”.
	Consiliul Național al Audiovizualului, prin adresa nr. 29125F din 16 decembrie 2025, precizează că ”nu pot emite un aviz întrucât excedează atribuțiilor autorității”.
	Comisia pentru învățământ a avizat favorabil proiectul de lege, conform avizului nr. 7c-11/92 din 10 martie 2026.
	Comisia pentru drepturile omului, culte și problemele minorităților naționale a avizat favorabil proiectul de lege, conform avizului nr. 7c-6/152 din 11 martie 2026.
	Comisia juridică, de disciplină și imunități a avizat favorabil proiectul de lege, conform avizului nr. 7c-13/133/2026 din 31 martie 2026.
	Comisia pentru cultură, arte și mijloace de informare în masă a avizat negativ proiectul de lege, conform avizului nr. 7c-12/119 din 2 aprilie 2026.
	Guvernul, prin punctul de vedere transmis nr. 1598 din 19 februarie 2026, apreciază că ”Parlamentul va decide cu privire la oportunitatea adoptării acestei inițiativei legislative”.
	Proiectul de lege are ca obiect de reglementare instituirea zilei de 15 iunie ca Zi naţională a memoriei victimelor mineriadei şi a represiunii antidemocratice din 13-15 iunie 1990. În această zi, autorităţile publice, instituţiile de învăţământ, mass-media şi organizaţiile neguvernamentale sunt invitate să organizeze manifestări culturale, educative şi comemorative dedicate memoriei victimelor şi promovării valorilor democratice.
	În conformitate cu prevederile art. 62 și 133 din Regulamentul Camerei Deputaților, republicat, cu modificările ulterioare, membrii Comisiei pentru administrație publică și amenajarea teritoriului au examinat proiectul de lege în ședința din 4 mai 2026, cu prezență fizică și online. 
	La ședința Comisiei pentru administrație publică și amenajarea teritoriului deputații au fost prezenți conform listei de prezență.
	În urma examinării proiectului de lege și a opiniilor exprimate, membrii Comisiei au hotărât, cu majoritate de voturi, să transmită plenului Camerei Deputaților un raport de adoptare a proiectului de Lege pentru instituirea Zilei Naţionale a Memoriei Victimelor Mineriadei din 13-15 iunie 1990 şi a Represiunii Antidemocratice, cu  amendamente admise prevăzute în Anexa la prezentul raport.
     	 În raport de obiectul și conținutul său, proiectul de lege face parte din categoria legilor ordinare.



	PREȘEDINTE
Florin-Claudiu ROMAN
	         SECRETAR,
[bookmark: _GoBack]	NAGY Szabolcs 




















Consilier parlamentar, Beatrice DRĂGAN

ANEXĂ
AMENDAMENTE ADMISE

	Nr. crt.
	Text
adoptat de Senat
	Amendamente propuse
(autor amendamente)
	Motivare

	1. 
	LEGE
pentru instituirea Zilei Naționale a Memoriei Victimelor Mineriadei din 13-15 iunie 1990 și a Represiunii Antidemocratice
	Nemodificat
	

	2. 
		Art.1.-	Se instituie ziua de 15 iunie ca Ziua Națională a Memoriei Victimelor Mineriadei din 13-15 iunie 1990 şi a Represiunii Antidemocratice, cu scopul de a cinsti memoria victimelor represiunii violente orchestrate de stat în iunie 1990, de a promova educația civică și de a preveni repetarea atrocităților.
	[bookmark: _heading=h.513i1j93w9fs]Art.1.-Se instituie ziua de 15 iunie ca Ziua Națională a Memoriei Victimelor Mineriadei din 13-15 iunie 1990 şi a Represiunii Antidemocratice, cu scopul de a cinsti memoria victimelor represiunii violente din iunie 1990, de a promova educația civică și de a preveni repetarea atrocităților.

Autor: membrii Comisiei
	Reformulare 

	3. 
	Art.2.- (1) În această zi, autoritățile publice, instituțiile de învățământ, mass-media şi organizațiile neguvernamentale sunt invitate să organizeze manifestări culturale, educative şi comemorative dedicate memoriei victimelor şi promovării valorilor democratice.


(2) În vederea marcării Zilei Naționale a Memoriei Victimelor Mineriadei din 13-15 iunie 1990 şi a Represiunii Antidemocratice, Televiziunea Română şi Radioul Public difuzează, gratuit, emisiuni tematice despre evenimentele din 13-15 iunie 1990.



(3) Drapelul național va fi arborat în bernă la instituțiile publice centrale şi locale.

	Art. 2.- (1) Cu ocazia zilei naționale instituite potrivit art. 1, autoritățile și instituțiile publice, unitățile și instituțiile de învățământ, mass-media şi organizațiile neguvernamentale pot organiza manifestări culturale, educative şi comemorative dedicate memoriei victimelor şi promovării valorilor democratice.

(2) În vederea marcării Zilei Naționale a Memoriei Victimelor Mineriadei din 13-15 iunie 1990 şi a Represiunii Antidemocratice, Societatea Română de Televiziune şi Societatea Română de Radiodifuziune pot difuza emisiuni tematice despre evenimentele din 13-15 iunie 1990.

(3) Se elimină


Autor: membrii Comisiei
	Conform avizului Consiliului Legislativ






Conform Punctului de vedere CNA și avizul Consiliului Legislativ





Conform avizului Consiliului Legislativ  - în conformitate cu prevederile art. 6 din Legea nr. 75/1994 privind arborarea drapelului României, intonarea imnului național și folosirea sigiliilor cu stema României de către autoritățile și instituțiile publice, ”drapelul României se arborează în bernă în zilele de doliu național, care se stabilesc de către Guvern”. 


	4. 
	Art.3.- Finanțarea cheltuielilor pentru organizarea manifestărilor se asigură din bugetele locale şi centrale, în limita fondurilor aprobate anual.
	Art.3.-   Finanțarea cheltuielilor pentru organizarea manifestărilor se poate asigura din bugetele autorităților administrației publice centrale și locale, în limita fondurilor aprobate anual cu această destinație.

Autor: membrii Comisiei
	Reformulare conform avizului Consiliului Legislativ

